text: Sydjylland afholder skakdag
  10 februar 2011 kl. 17.22
  Dansk Skoleskak vil indføre Skolernes Skakdag. Begivenheden bliver fredag prøvekørt af 1000 skoleelever i Syd- og Sønderjylland
  Et sundt hoved og en sund krop er en god cocktail. Derfor indfører Dansk Skoleskak Skolernes Skakdag. En dag som på sigt gerne skulle blive lige så kendt som Skolernes Motionsdag.
  Begivenheden er endnu ikke landskendt, men prøvekøres i Syd- og Sønderjylland for 1000 skoleelever.
  
  Skak giver god koncentration
  Står det til Dansk Skoleskak skal begivenheden være en fast inventar for alle folkeskoleelever dagen inden vinterferien, ligesom Skolernes Motionsdag altid er på skemaet inden efterårsferien.
  - Unge har både glæde af motion og øget koncentration og læring. En sund krop og et kvikt hoved er de bedste forudsætninger for et liv med læring og uddannelse, siger Mads Jacobsen, generalsekretær i Dansk Skoleskak.
  Dansk Skoleskak fremhæver, at skak træner elevernes koncentrationsevne.
  